नगांव , सेप्तेम्बर 3 : बोहैथि बोसोराव आसाम हादोरसायाव नैथि खेबनि थाखाय दै बानाजों फुगिनांगासिनो दं , जाय दै बानाया सेथि खेबाव गोबां सुबुं आरो जिब - जुनारफोरनि जिउ खहा खालामदोंमोन । काजिरंगा हादोरारि हाग्रामानि बोसोनगिरि सात्येन्द्र नात सिंह बिथांआ बुङोदि , हाग्रामानि 70 जौखोन्दो हाग्रा ओनसोला दैजों लोमदों जायनि जाहोनाव गिबि खेबनि दै बानाजों गासै 105 जुनारफोरनि जिउ खहा जादोंमोन । गोदान दाटाखौ नायोब्ला नैथि खेबनि दै बानाजों थैबावनानै गासै 225 जाबाय होन्ना बिथांआ बुङो । केरेला हादोरसायाव गोबां सुबुंनि जिउजों लोगोसे जिब - जुनार , धोन सम्पथि आरो आबाद खहा जालांनायनि उनाव आसाम हादोरसायावबो नोजोर होनो गोनांदि बोसोरफ्रोमबो आसामाव खनले खनले दै बानानि जाथाया सुबुंनि जिउ आरो आबादफोरखौ खहा खालामबाय थानाया गोदान जाथाय नङा । हादोरारि काजिरंगा पार्कनि बोसोनगिरि सात्येन्द्र नात बिथांआ बुङोदि , हाग्रामायाव दैआ लोमनायनिफ्राय लोमगासिनो दं , मानो जायगाया जोबोद गाहाय । हाग्रामाखौ लोमजोबनो थाखाय सान्नैसोल'नांसिगोन होन्ना बिथांआ बुंबावो । दुखुनांथावै जुनारफोर थैनाया बांनायनिफ्राय बांगासिनो दं , गासै 178 हाग्रानि मै , मा 15 गान्दा , मा 4 मैदेर आरो मा से मोसाया जिउ गोमानांबाय । दै बानाजों जुनारफोर थैनाया काजिरंगा हाग्रामानि थाखाय गोदान बाथ्रा नङा । सिगांनि बोसोरफोरावबो गोबां जुनारफोरा जिउ खोमानांबोगासिनो दं । 2012 माइथायाव गासै दै बानाजों 793 आरो 2017 माइथायाव गासै 503 जुनारफोरा जिउ खोमानो गोनां जादोंमोन । बेफोर जाथायनि अनगायै आसामनि गासै मोन 25 जिल्लाफोरखौ लोमनानै सा 33 लाख सुबुंनिबो बांसिन सुबुंफोरा जेंनायाव गोग्लैनायजों लोगोसे न'बां , पाब्लिक बिलदिं , लामा , आबाद आरो दालांफोरा खहा जालांदों आरो नैथि खेनि खहा जानाखौ हिसाब लानाया सोलिगासिनो दं । दैनि बिबांआ बानायनि जाहोनाव सा - सान्जा ओनसोलफोरा गुबुं हादोरसाफोरनिफ्राय फारागथि थाहोदों , जायनि जाहोनाव ओनसोलनि गोबां जायगाफोराव रेल लामाफोरखौ बन्द'खालामनो गोनां जादोंमोन । मखनो गोनांदि , सोनाव बेंगलाव थानाय मालदा आरो आलिपुर दुवारनिफ्राय रेल लामाखौ बन्द'खालामनो गोनां जानायनि जाहोनाव आसाम हादोरसाजों लोगोसे सा - सान्जा ओनसोलनि गुबुन गुबुन हादोरसाफोरावबो हान्था मेलानि बिथिंआव जेंना खालामदों । 
आसाम दै बाना : हादोरारि हाग्रामा काजिरंगायाव 225 जुनारफोरनि जिउ खहा